**Informatīvais ziņojums**

**par Pasaules Bankas Daudzpusējā trasta fonda dzimumu līdztiesības veicināšanai administrēšanas vienošanās grozījumiem**

Informatīvais ziņojums sagatavots, balstoties uz Ministru kabineta 2018. gada 15. maija “Informatīvo ziņojumu par dalību Pasaules Bankas Grupas daudzpusējā trasta fondā dzimumu līdztiesības veicināšanai” un protokollēmumu (Nr. 24 25.§)[[1]](#footnote-1), ar kuru finanšu ministrs Latvijas Republikas vārdā pilnvarots parakstīt Trasta fonda administrēšanas vienošanos starp Latvijas Republiku un Starptautisko Rekonstrukcijas un attīstības banku un Starptautisko Attīstības asociāciju (turpmāk – Pasaules Banka) par Dzimumu līdztiesības trasta fondu *Umbrella Facility for Gender Equality* (turpmāk – Vienošanās).

Pamatojoties uz Ministru kabineta pilnvarojumu, finanšu ministrs kā Pasaules Bankas pilnvarnieks 2018. gada 13. jūlijā parakstīja Vienošanos, tādējādi apstiprinot Latvijas Republikas dalību Pasaules Bankas Dzimumu līdztiesības trasta fondā.

Saskaņā ar Pasaules Bankas sniegto informāciju, plānots veikt Vienošanās grozījumus, piemērojot trasta fondiem Pasaules Bankas standarta noteikumus par Pasaules Bankas atbildību, rezultātu ietvaru, konfidencialitāti, ziņošanas un strīdu risināšanas kārtību. Vienošanās grozījumi stāsies spēkā, tiklīdz tos būs apstiprinājuši visi Trasta fonda dalībnieki (turpmāk – Donori).[[2]](#footnote-2) Ņemot vērā minēto, ir nepieciešams izsniegt Ministru kabineta pilnvarojumu finanšu ministram Latvijas Republikas valdības vārdā parakstīt Vienošanās grozījumus.

**Vienošanās grozījumu būtība**

Vienošanās redakcijā tiek precizētas Trasta fonda finansētās aktivitātes, par kuru izpildi ir atbildīga Pasaules Banka:

1. Aktivitātes, kas vērstas uz dzimumu līdztiesības datu un rādītāju pieejamības uzlabošanu;
2. Aktivitātes, kas vērstas uz globālās informētības veicināšanu par dzimumu līdztiesību;
3. Aktivitātes, kas vērstas uz sadarbības partneru piesaistīšanu, lai veicinātu un palielinātu izpratni par dzimumu līdztiesību, iesaistot sabiedrību, pētniecības institūtus, akadēmiskās aprindas, privāto sektoru un attīstības partnerus;
4. Programmu vadības un administrēšanas aktivitātes Trasta fonda vajadzībām;
5. Atbalsta nodrošināšana Trasta fonda finansējuma saņēmēju (turpmāk – Saņēmēju) veikto aktivitāšu īstenošanai (Vienošanās 1. pielikuma 2.1. punkts).

Savukārt attiecībā uz Trasta fonda finansētām aktivitātēm, par kuru īstenošanu ir atbildīgi viens vai vairāki Saņēmēji, tiek noteikta grantu piešķiršana izvēlētajiem Saņēmējiem, lai (i) uzlabotu politikas veidošanu valsts līmenī, palielinot dzimumu datu izpētes un ietekmes novērtējuma pierādījumu pieejamību; un (ii) pārbaudītu jaunas pieejas un veicinātu atbalsta iespējas dzimumu nevienlīdzības novēršanai politikās un programmās (Vienošanās 1. pielikuma 2.2. punkts).

Vienošanās papildus iekļauts punkts, ka minētās aktivitātes un izdevumu kategorijas var ietvert nodokļu finansēšanu saskaņā ar Pasaules Bankas piemērojamo politiku un procedūrām (Vienošanās 1. pielikuma 4. punkts).

Vienošanās grozījumi paredz, ka tīmekļvietnē “Attīstības partneru centrs” (*Development Partner Center*) būs pieejams Pasaules Bankas sagatavotais un Donoru apstiprinātais provizorisko rezultātu ietvars aktivitātēm, ko finansē Trasta fonds, kuru Pasaules Banka var periodiski pārskatīt, konsultējoties ar Donoriem, un kura tiks izmantota tikai uzraudzības un novērtēšanas nolūkos (Vienošanās 1. pielikuma 5. punkts). Šajā tīmekļvietnē Pasaules Banka informatīviem nolūkiem ievietos Trasta fonda provizorisko budžeta informāciju, kuru Pasaules Banka var periodiski atjaunināt, konsultējoties ar Donoriem (Vienošanās 1. pielikuma 6. punkts).

Attiecībā uz ieguldījumu pārvaldību Vienošanās papildināta, ka Pasaules Bankai kā pilnvarotajai personai ir īpašumtiesības attiecībā uz līdzekļiem, kas noguldīti Trasta fondā, un valūta, kurā tiek glabāti Trasta fonda līdzekļi, ir ASV dolāri (Vienošanās 2. pielikuma 2. punkts).

Sadaļā par progresa ziņojumiem, aktivitāšu pārskatīšanu vai novērtēšanu un finanšu vadību Vienošanās grozījumi paredz, ka Pasaules Banka nodrošina Donoriem ikgadējos rakstiskos progresa ziņojumus līdz attiecīgā gada 31. decembrim. Progresa ziņojumi tiek sniegti, atsaucoties uz rezultātu ietvaru, par kuru Pasaules Banka un Donori ir vienojušies un periodiski pārskatījuši. Tāpat papildus noteikts, ka Pasaules Banka, saskaņā ar tās politiku un procedūrām, veic visus nepieciešamos pasākumus, lai novērstu Trasta fonda līdzekļu koruptīvu, krāpniecisku, slepenu, piespiedu un traucējošu izmantošanu, un savos līgumos ar Saņēmējiem iekļauj noteikumus, lai pilnībā īstenotu Pasaules Bankas pamatnostādnes par krāpšanu un korupciju. Konstatējot ticamas un pamatotas aizdomas par krāpniecību, korupciju, aizliegtu vai slepenu vienošanos, vai piespiešanu saistībā ar Saņēmēja un/vai Pasaules Bankas veiktajām un Trasta fonda finansētajām aktivitātēm, Pasaules Banka uzsāk izmeklēšanu par šādām apsūdzībām saskaņā ar tās piemērojamo politiku un procedūrām (Vienošanās 2. pielikuma 4. punkts).

Ieguldījumu izmaksāšanas, atcelšanas un maksājumu ieturēšanas sadaļā ir veikti precizējumi, nosakot, ka fondā noguldītos līdzekļus Pasaules Banka pilnībā izmaksās līdz 2027. gada 30. jūnijam (izmaksas beigu datums), ciktāl šis datums netiek mainīts ar grozījumiem visu Donoru administrēšanas vienošanās. Tiek noteikts, ka pēc izmaksas beigu datuma Pasaules Banka izmaksā Trasta fondā atlikušo summu katram Donoram turējuma valūtā atbilstoši attiecīgās Vienošanās ietvaros noteiktajai kārtībai, proporcionāli kopējiem līdzekļiem, ko katrs Donors noguldījis Trasta fondā salīdzinājumā ar visu Donoru Trasta fondā noguldītajiem līdzekļiem, kas aprēķināti turējuma valūtā. Vienošanās iekļauts jauns noteikums, paredzot, ka, ja Donora uzskata, ka Pasaules Banka nav ievērojusi visas savas saistības saskaņā ar šo Vienošanos, Donors un Pasaules Banka vienojas to pārrunāt. Ja abas puses nespēj vienoties par veicamajiem pasākumiem vai Pasaules Banka neveic attiecīgos pasākumus, par kuriem Donors un Pasaules Banka ir vienojušies, Donors var, par to trīsdesmit dienas iepriekš rakstiski paziņojot, pilnībā vai daļēji ieturēt jebkuru ieguldījumu, kas vēl nav izmaksāts Pasaules Bankai, līdz brīdim, kad šādi pasākumi tiek veikti (Vienošanās 2. pielikuma 5. punkts).

Sadaļā par informācijas izpaušanu un caurskatāmību Vienošanās papildināta ar noteikumu, ka jebkura Pasaules Bankas un Donoru rīcībā esoša informācija par Trasta fondu var tikt publiski atklāta saskaņā ar Pasaules Bankas politiku un procedūrām un Donoriem piemērojamiem tiesību aktiem. Papildus tam iekļauti jauni konfidencialitātes noteikumi, paredzot, ka Pasaules Banka un Donori nedrīkst publiski izpaust savā rīcībā esošo informāciju par Trasta fondu, ko kāda no pusēm ir norādījusi vai rakstiski atzīmējusi kā konfidenciālu, ja vien no informācijas sniedzošās puses nav saņemta iepriekšēja rakstiska piekrišana, vai Donoriem nav pienākums to atklāt saskaņā ar spēkā esošajiem tiesību aktiem attiecībā uz viņu rīcībā esošo informāciju. Stingrākiem konfidencialitātes noteikumiem tiek pakļauta informācija par Pasaules Bankas izmeklēšanu par iespējamu krāpniecību, korupciju, aizliegtu vai slepenu vienošanos, vai piespiešanu saistībā ar Saņēmēja un/vai Pasaules Bankas veiktajām un Trasta fonda finansētajām aktivitātēm. Nepieciešamības gadījumā Pasaules Banka apņemas norādīt publikācijās, preses relīzēs vai citos līdzīgos rakstiskos materiālos, ka Donori veic ieguldījumus Trasta fondā (Vienošanās 2. pielikuma 6. punkts).

Visbeidzot sadaļā par strīdu izskatīšanu un Donoru atbildības ierobežojumu iekļauts papildu punkts, ka, piešķirot finansējumu saskaņā ar Vienošanos, Donori neuzņemas nekādu atbildību vai saistības pret trešajām pusēm, ieskaitot jebkādas pretenzijas, parādus, prasījumus, kaitējumus vai zaudējumus, kas radušies, īstenojot Trasta fonda aktivitātes (Vienošanās 2. pielikuma 7.2. punkts).

**Turpmākā rīcība**

1. Pieņemt zināšanai informatīvo ziņojumu.
2. Pilnvarot finanšu ministru Latvijas Republikas vārdā parakstīt grozīto administrēšanas vienošanos starp Latvijas Republiku un Starptautisko Rekonstrukcijas un attīstības banku un Starptautisko Attīstības asociāciju par Pasaules Bankas Daudzpusējo trasta fondu dzimumu līdztiesības veicināšanai.

Finanšu ministrs J. Reirs

I. Forda, 67095585

Inga.Forda@fm.gov.lv

1. Pilns Ministru kabineta 2018. gada 15. maija “Informatīvais ziņojums par dalību Pasaules Bankas Grupas daudzpusējā trasta fondā dzimumu līdztiesības veicināšanai” un protokollēmums (Nr. 24 25.§) ir pieejams: <http://tap.mk.gov.lv/mk/mksedes/saraksts/protokols/?protokols=2018-05-15>. [↑](#footnote-ref-1)
2. Austrālija, Kanāda, Dānija, Somija, Vācija, Islande, Nīderlande, Norvēģija, Zviedrija, Šveice, Apvienotā Karaliste, ASV, Latvija, Bila un Melindas Geitsu fonds. [↑](#footnote-ref-2)